Polisie se regstelplan onwettigArgieffoto: SAPD, Facebook Die arbeidshof in Johannesburg het Dinsdag in die vakbond Solidariteit se guns beslis dat die Suid-Afrikaanse Polisiediens (SAPD) se diensbillikheidplan onwettig is. Die hof het bevind dat die plan op ŉ kwotastelsel neerkom en dus die Wet op Diensbillikheid oortree. Die plan is boonop strydig met die gelykheidsklousule vervat in artikel 9(2) van die Grondwet. Johan Kruger, adjunkhoof van Solidariteit, het gesê die uitspraak verhoed die SAPD om voortaan onbillik teen enige werknemer te diskrimineer. “Die SAPD se onbillike regstellendeaksiepraktyke word deur vandag se uitspraak in die kiem gesmoor. Die uitspraak is voorts deurslaggewend aangesien dit die nodige regsgronde vir alle toekomstige sake van onbillike diskriminasie bied,” het Kruger gesê. “Die uitspraak beklemtoon ook weereens werkgewers se plig om hul regstellendeaksieplanne met die ter sake wetgewing in ooreenstemming te bring.” Solidariteit het sedert 2005 verskeie sake van onbillike diskriminasie namens 12 van sy lede teen die SAPD gevoer. Die vakbond het deurgaans volgehou dat die SAPD se diensbillikheidplan nie met die bepalings van die Wet op Diensbillikheid strook nie aangesien dit slegs op die nasionale rassedemografie geskoei is. Volgens Solidariteit is daar in die proses onbillik teen sy lede gediskrimineer. Kruger het Dinsdag gesê die uitspraak rakende die SAPD se diensbillikheidplan beïnvloed die uitkoms van 12 ander sake van onbillike diskriminasie teen die SAPD wat tans aan die gang is. “Vandag se uitspraak van die arbeidshof is ’n reuse-oorwinning vir Solidariteit en die wete dat die howe nie die onbillike toepassing van regstellende aksie duld nie, is vir ons gerusstellend,” het hy gesê.